Nafarroako Parlamentuko Mahaiak, 2019ko azaroaren 20an egindako bilkuran, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.a) artikuluak aitortzen dion legegintza-ekimena erabiliz, Nafarroako Gobernuak, 2019ko azaroaren 15ean hartutako Erabakiaren bidez, Ondarearen gaineko Zergari buruzko Foru Legea hein batean aldatzen duen Foru Lege proiektua igorri dio Nafarroako Parlamentuari.

Hori horrela, Legebiltzarreko Erregelamenduko 110., 111. eta 127. artikuluetan ezarritakoarekin bat, Eledunen Batzarrari entzun ondoren, hona ERABAKIA:

**1.** Xedatzea Ondarearen gaineko Zergari buruzko Foru Legea hein batean aldatzen duen Foru Lege proiektua presako prozeduraz izapidetu dadin (10-19/LEY-00016).

**2.** Ekonomia eta Ogasuneko Batzordeari ematea proiektu horretaz irizpena emateko ahalmena.

**3.** Nafarroako Parlamentuko Aldizkari Ofizialean argitara dadin agintzea.

Proiektua argitaratzen denetik **zortzi eguneko epea** irekiko da, **2019ko abenduaren 9ko eguerdiko hamabietan** bukatuko dena. Epe horretan, Erregelamenduko 128. artikuluan ezarritakoarekin bat, talde parlamentarioek, foru parlamentarien elkarteek eta foru parlamentariek zuzenketak aurkezten ahalko dizkiote proiektuari.

Iruñean, 2019ko azaroaren 20an

Lehendakaria: Unai Hualde Iglesias

Ondarearen gaineko Zergari buruzko Foru Legea hein batean aldatzen duen Foru Lege proiektua

ZIOEN AZALPENA

Foru lege honen xedea da Ondarearen gaineko Zergari buruzko Foru Legea hein batean aldatzea. Gaur egun, Nafarroan, zerga honen zergadunek zerga-oinarrian sartuta dituzte jarduera ekonomikoei atxikitako ondasun eta eskubideak, bai eta jarduera ekonomikoak egiten dituzten entitateetako partaidetzak ere, subjektu pasiboak zuzendaritza-funtzioak betetzen dituenean. Ondoren, ondasun eta eskubide edo partaidetza horien balioari dagokion kuotaren zati proportzionalaren 100eko 100eko kenkaria aplikatu ahal izanen dute, 1.000.000 euroko baliora arte, eta balio horren gaineko soberakinari dagokion kuotaren zati proportzionalaren 100eko 95era arte. Aldaketa honen helburua da Nafarroako araudia alderdi horretan Euskal Autonomia Erkidegoko eta lurralde erkideko foru-araudietan ezarritakoarekin parekatzea; hau da, ondasun, eskubide eta partaidetza horietarako dagoen kenkaria ezabatu eta salbuetsi egiten da.

Proiektu hau egiteko kontuan izan dira Nafarroako Foru Komunitateko Administrazioari eta foru-sektore publiko instituzionalari buruzko martxoaren 11ko 11/2019 Foru Legearen 129. artikuluak ezartzen dituen arauketa onaren printzipioak. Hala, foru lege honek bere xedeetan dauden behar eta eraginkortasun printzipioak betetzen ditu, ez baita tributuak aldatzeko legeak aldatzea ez den beste aukerarik, tributu-esparrua arautzen duen lege-erreserbaren arabera (Tributuei buruzko abenduaren 14ko 13/2000 Foru Lege Orokorraren 25. artikuluan aipatzen da erreserba hori).

Nafarroako Parlamentuaren Aldizkarian, Nafarroako Aldizkari Ofizialean eta Nafarroako Ogasunaren webgunean argitaratzeak, bai foru legea bera, bai hura prestatzeko prozedura eta gainerako arauetan izanen dituen ondorioak, gardentasun- eta irisgarritasun-printzipioak errespetatu direla erakusten du.

Era berean, kontuan izan da gizonezkoen eta emakumezkoen arteko berdintasun printzipioa eta aldaketak egin dira arauan hizkera inklusiboa eta ez-sexista erabiltzeko xedez.

Lege arauan daude artikulu bakar bat, Ondarearen gaineko Zergari buruzko Foru Legea aldatzen duena, xedapen indargabetzaile bat eta azken xedapenetako bat.

**Artikulu bakarra.** Ondarearen gaineko Zergari buruzko Foru Legea.

Ondarearen gaineko Zergari buruzko azaroaren 19ko 13/1992 Foru Legearen agindu hauek aldatu dira, eta ondoren azaldu bezala gelditu:

Bat. 5. artikulua, 8. apartatua gehitzea, 2020ko urtarrilaren 1etik aurrerako ondorioekin.

“8. Bat. Subjektu pasiboaren ondasun eta eskubideak eta bi ezkontideen ondasun eta eskubide komunak, enpresa- edo lanbide-jarduera betetzeko beharrezkoak izanez gero, betiere jarduera hori subjektu pasiboak berak azturaz, pertsonalki eta zuzenean gauzatzen badu eta jarduera gauzatzen duenaren errenta-iturri nagusia bada.

Errenta-iturri nagusitzat hartuko da subjektu pasiboaren pertsona fisikoen errentaren gaineko zergaren zerga-oinarriaren 100eko 50, gutxienez, kasuan kasuko enpresa- edo lanbide-jardueren etekin garbietatik datorrena. Ondorio hauetarako, ez dira konputatuko Bi apartatuak aipatzen dituen entitateetan gauzatzen diren zuzendaritza-eginkizunen ordainsariak, ezta aipatu entitateetan parte hartzetik heldutako beste edozein ordainsari ere.

Subjektu pasibo berak enpresa- edo lanbide-jarduera bi edo gehiago egiten dituenean ohikotasunez, pertsonalki eta zuzenean, salbuespena jarduera horiei atxikitako ondasun eta eskubide guztiei aplikatuko zaie, eta, aurreko lerrokadan xedatutakoaren ondorioetarako, errenta-iturri nagusia horien guztien errendimendu guztiek zehazten dutela joko da.

Bi. Entitateen partaidetzen jabetza osoa, jabetza soila eta biziarteko usufruktu eskubidea, merkatu antolatuetan kotizatu ala ez, baldintza hauek gertatzen badira:

A) Entitateak, sozietate bat izan nahiz ez izan, enpresa- edo lanbide-jardueraren bat benetan gauzatzea eta jarduera nagusitzat ez izatea ondare higigarri edo higiezinen baten kudeaketa. Entitate batek ondare higigarri edo higiezin bat kudeatzen duela ulertuko da, eta horrenbestez, enpresa- edo lanbide-jarduera bat egiten ez duela, ekitaldi sozialeko 90 egun baino gehiagotan, ondoko baldintzetako edozein gertatzen denean:

1.a) Bere aktiboaren erdia baino gehiago baloreek osatua izatea.

2.a) Bere aktiboaren erdia baino gehiago ez egotea lanbide- edo enpresa-jarduerei atxikia.

Bai aktiboaren balioa, bai lanbide- edo enpresa-jarduerei loturik ez dauden ondare-elementuena, kontabilitatearen ondoriozkoak izanen dira, baldin eta horrek entitatearen ondare egoera zintzoki jasotzen badu.

Aurreko jarduerei atxikirik ez dauden balore edo ondare-elementuek osatutako aktibo-partea zehazteko:

a) Honako balore hauek ez dira konputatuko:

a’) Legezko eta erregelamenduzko betebeharrak betetzeko edukitzen direnak.

b’) Lanbide- edo enpresa-jarduerak garatzean ezarritako kontratu harremanen ondorioz sortutako kreditu eskubideak biltzen dituztenak.

c’) Balore-sozietateek beren xedea den jardueran aritzearen ondorioz dauzkatenak.

d’) Boto-eskubideen 100eko 5, gutxienez, ematen dutenak eta partaidetzak giza baliabideak eta baliabide materialak antolatuz zuzendu eta kudeatzeko helburuarekin dauzkatenak, baldin eta partaidetutako erakundeak edo entitateek, aldi berean, ondare higigarri edo higiezin baten kudeaketa ez badute jarduera nagusitzat, adierazitako baldintzetan.

b) Ez dira balore gisa kontatuko, ez eta lanbide edo enpresa jarduerei loturik ez dauden ondare-elementu gisa ere, haien erosketa-prezioa entitateek lorturiko mozkin ez banatuen zenbatekoa baino handiagoa ez bada, baldin eta mozkin horiek lanbide edo enpresa jardueren ondoriozkoak badira. Urte horretan berean eta azken hamar urteetan lorturiko mozkinen batura muga gisa hartuko da. Ondorio horietarako, aurreko d’) letran aipatutako baloreetatik heldu diren dibidenduak lanbide edo enpresa jardueretatik etorritako mozkinen parekoak izanen dira, baldin eta partaidetzako entitateak lortutako diru-sarreren ehuneko 90, gutxienez, lanbide- edo enpresa-jardueretatik heldu badira.

B) Subjektu pasiboak entitatearen kapitalean duen partaidetza ehuneko 5ekoa izatea gutxienez, banaka zenbatua, edo ehuneko 20koa, ezkontideak edo bigarren graduko aurrekoek, ondorengoek edo albo-ahaideek dutenarekin batera zenbatuz gero, ahaidetasuna odolkidetasunetik, ezkontzatik edo adopziotik datorrela.

C) Subjektu pasiboak entitatean zuzendaritza eginkizuna betetzea egiazki, eta horretatik jasotzen duen ordainsaria enpresa- zein lanbide-etekin eta lan pertsonaleko etekin guztien ehuneko 50 baino gehiagokoa izatea.

Aurreko kalkulua egiteko, artikulu honetako Bat apartatuak aipatzen duen enpresa-jardueraren etekinak ez dira zenbatuko enpresa- edo lanbide-jardueretatik eta lan pertsonaletik bereganatutako etekin gisa.

Entitatean duen partaidetza aurreko B) letran aipatutako pertsona batekin edo batzuekin baterakoa bada, gutxienez ahaidetasun-taldeko pertsona batek bete beharko ditu zuzendaritza-zereginei eta haren ondoriozko ordainsariei buruzkoak, pertsona horiek guztiek salbueste-eskubidea izatea galarazi gabe.

Pertsona bera hainbat erakundetako partaidetzen titularra bada zuzenean, eta horietan Bi apartatu honetan ezarritako baldintzak betetzen badira, C) letran aipatutako ehunekoaren zenbaketa bereizita egingo da erakunde horietako bakoitzerako. Horretarako, subjektu pasiboaren enpresa-, lanbide- eta lan pertsonaleko errendimendu guztiekiko erakunde bakoitzean egindako zuzendaritza-funtzioengatiko ordainsariaren ehunekoa zehazteko, ez dira sartuko beste erakundeetan zuzendaritza-eginkizunetatik eratorritako etekinak.

Zuzendaritza-eginkizuntzat hartuko dira honako kargu hauek: lehendakaria; zuzendari nagusia; kudeatzailea; administratzailea; departamentuko zuzendaria; administrazio-kontseiluko edo administrazio-organo baliokideko kideak edo kontseilariak, baldin eta kargu horietako edozein betetzeak enpresaren erabakietan benetan esku hartzea badakar. Zuzendaritza-eginkizun horiek modu frogagarrian egiaztatu beharko dira dagokion kontratu edo izendapenaren bidez.

Hiru. Kenkariak partaidetzen balioa baizik ez du hartuko –balio hori 15. eta 16. artikuluek ezarritako arauekin bat finkatuko da–, hain zuzen, lanbide- edo enpresa-jarduera burutzeko behar diren aktiboei jarduera horretatik heldu diren zorrak kendu ondoren ateratzen denaren eta entitateak duen ondare garbiaren balioaren artean dagoen proportzioari dagokion zatian. Arau horiexek aplikatuko dira entitate partaidetuaren partaidetzen balorazioan, entitate edukitzailearen partaidetzen balioa zehazteko.

Lau. Bat eta Bi apartatuetan aurreikusitakoaren ondorioetarako, honako hauek hartuko dira kontuan:

a) Enpresa- edo lanbide-jarduerarik ba ote den edo ondare-elementu bat halako jarduera bati lotuta ote dagoen finkatzeko, pertsona fisikoen errentaren gaineko zergan xedatutakoari segituko zaio.

b) Salbuespena aplikatzeko betekizunak eta baldintzak zergaren sortzapena gertatzen den unekoak izan beharko dira.

c) Subjektu pasiboek zergaren aitorpenean agerrarazi beharko dituzte enpresa- edo lanbide-jarduerei dagozkien ondasunak, eskubideak eta zorrak, bai eta horien balioa ere, kasu batean eta bestean salbuetsita geratzen diren partaidetzak eta horien balioaren zatia bezala.

Bost. Erregelamenduz ezar daitezke honako hauek:

a) Enpresa- edo lanbide-jarduera garatzeko behar diren ondasun, eskubide eta zorrei dagokien salbuespena aplikatu ahal izateko betebeharrak.

b) Entitateetako partaidetzek bete behar dituzten baldintzak”.

Bi. 31.1 artikulua. Lehen paragrafoa eta a) apartatua. 2020ko urtarrilaren 1etik aurrera izanen ditu ondorioak.

“1. Zerga honen kuota osoa, pertsona fisikoen errentaren gaineko zergaren kuota osoarekin batera, ez da azken horren zerga-oinarriko baturaren 100eko 65etik goitikoa izaten ahal, eta, ondorio hauetarako, ez da kontuan hartuko izaeragatik edo xedeagatik pertsona fisikoen errentaren gaineko zergaren kargapean dauden etekinak sortzeko ahalmenik ez duten ondare-elementuei dagokien kuotaren zatia”.

“2. Bi kuoten baturak 1. apartatuan aipatzen den muga gainditzen baldin badu, zerga horren kuota gutxituko da muga horretara iritsi arte; gutxitze hori ezin izanen da 100eko 55 baino handiagoa izan”.

Hiru. 33. artikulua indargabetzea. 2020ko urtarrilaren 1etik aurrera izanen ditu ondorioak.

**Xedapen indargabetzailea.** Arauak indargabetzea.

Foru lege honek indarra hartzen duenetik, indargabetuta geratuko da martxoaren 23ko 89/1998 Foru Dekretua, ondarearen gaineko zergan kuotaren kenkaria aplikatzeko enpresa-jarduerek eta entitateen partaidetzek bete behar dituzten betekizunak eta baldintzak zehazten dituena.

**Azken xedapena.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra, legean berean aurreikusitako eraginekin.